ف خنيفرة العْبْرة ديال القمح اللي ثمنها كايدور، عادة، حوالي خمسين درهم أو أكثر بقليل، عرف ثمنها، مؤخرا، ارتفاع وصل معاه ثمن العْبْرة لحدود السبعين درهم بسبب الجفاف، قبل ما تقفز أسعار الحبوب بشكل جنوني منذ نهار الاحد الماضي بمناسبة السوق الأسبوعي اللي وصل فيه ثمن العْبْرة لـ100 درهم ف دقة وحدة. هاذ الزيادة الكبيرة بزاف ف سعر القمح، اللي يعد مكون رئيسي ف النظام الغذائي للمغاربة، تكرس اليوم الأربعاء خلال السويقة اللي كايتقضاو منها الناس الدراوش ديال خنيفرة و اللي الكثير منهم رجعوا خاويي الوفاض و ماقدروش يشريو القمح اللي بقاو التجار ديالو محافظين على سعر الـ100 درهم للعْبْرة غير آبهين للنداءات و تحذيرات الحكومة اللي دعات لعدم استغلال الظروف الحالية من اجل الزيادة ف أسعار المواد الأساسية. هاذ التحدي اللي رفعوه تجار الازمات ف وجه المخزن، ماشي حكر على تجار الحبوب بل عدد كبير من المواد الغذائية عرفت تا هي ارتفاع صاورخي للأسعار, و الدليل دائما من السويقة ديال الأربعاء اللي البورصة ديالها طلعات بزاف اليوم و وصلات الاثمان ديال الخضر فيها لأرقام جنونية. اثمان و أسعار تقدر تبان معقول بالنسبة لساكنة مناطق أخرى بالمغرب، لكنها ليست كذلك بالنسبة لساكنة خنيفرة اللي الغالبية ديالهم كايعيشو ظروف اجتماعية و اقتصادية صعيبة بزاف بسبب تدهور القدرة الشرائية الناتج بدوره عن أن الناعورة ماكاتدورش و الحركة واقفة تماما بالمنطقة. هاذ الزيادة اللي كاينة حاليا ف أسعار الحبوب و الخضر بخنيفرة خاصها شي حل و تدخل صارم و عاجل للسلطة المحلية اللي واقفة كاتتفرج على معاناة الساكنة المحلية اللي تزادت المعاناة ديالها بسبب كورونا خاصة أن غالبية الناس هنا خدامين بالجورني اللي ماكايوصلش ف غالب الأحيان لخمسة و سبعين درهم، و بالتالي كيفاش بغيتي بنادم يبقا ف دارو باش كورونا ماتاتنشرش بين العباد و هو مالاقي ماياكل و كايحس بأنه ماكاينش مجهود حقيقي من المسؤولين المحليين و المركزيين من اجل تمكينو من الخضرة و القمح بأسعار معقولة. 
واش بسبب الجفاف و لا كورونا… الأسعار شاعلة ف خنيفرة